Dlamini-Zuma wil wéér appelleer teen beslissing oor afsonderingsregulasiesNkosazana Dlamini-Zuma, minister van samewerkende regering en tradisionele sake. (Foto: Kopano Tlape/GCIS) Die minister van samewerkende regering en tradisionele sake, Nkosazana Dlamini-Zuma, het die appèlhof gevra vir toestemming om te appelleer teen ŉ hooggeregshofuitspraak waarin ses van die regering se afsonderingsregulasies irrasioneel verklaar is. Regter Norman Davis het vroeër vandeesmaand die minister tien dae kans gegee om sommige van die vlak 3-regulasies te wysig. Davis het Dlamini-Zuma ook verlof gegee om teen sy beslissing te appelleer wat die meerderheid van die huidige vlak 3-regulasies ingevolge die Wet op Rampbestuur tersyde gestel het, aangesien dit ongrondwetlik is. Die Liberty Fighters Network en sy president en stigter, Reyno de Beer, het Dlamini-Zuma hof toe gesleep oor die regulasies. Die regter het beveel sekere regulasies wat ŉ duidelike gebrek aan rasionaliteit en grondwetlike nakoming toon, moet hersien word. In haar aansoek om verlof tot appèl voer Dlamini-Zuma aan sommige regulasies het nog nie eens bestaan toe die hof die saak aangehoor het nie, berig News24. Dit sluit in die regulasies oor oefening, begrafnisse, die sluiting van strande en parke en die verklaring dat sommige oortredings van die Rampbestuurswet ŉ strafregtelike oortreding is. Volgens die webwerf voer Dlamini-Zuma aan daar is ŉ billike vooruitsig dat die appèlhof kan bevind dat die hooggeregshof ŉ fout begaan het. Sy sê onder meer dat die LFN nie ŉ geldige aanval op die Grondwet van stapel gestuur het nie, dat die hof beslis het oor ŉ kwessie wat nie voor hom gedien het nie, dat die hof se maatstaf waarmee hy rasionaliteit bepaal het foutief was, dat die algehele verklaring van ongeldigheid nie geregverdig was nie en dat die hofbevel onnodig vaag was. Dlamini-Zuma voer in die hofstukke aan die hof het “onverklaarbaar” beslis oor regulasies wat toe nog nie bestaan het nie en dat die hofbevel net op grond hiervan tersyde gestel moet word. Die minister vra die hof om dringend oor die kwessie te beslis en sê die uitspraak wek die indruk dat ŉ grondwetlike krisis heers. “Dit is onwenslik, gegewe die belang van voldoening aan die regulasies in die lig van die voortgesette bedreiging wat die Covid-19-pandemie inhou.” Die Liberty Fighters Network het nie dadelik op navrae gereageer nie.